ดึงงบกระทรวง10%เยียวยาน้ำท่วม
ครม.มีมติให้ทุกกระทรวงเกลี่ยงบประมาณปี2555ออกมา10%เพื่อใช้ฟื้นฟูน้ำท่วม
11 ต.ค. 2554

ครม.มีมติให้ทุกกระทรวงเกลี่ยงบประมาณปี2555ออกมา 10% เพื่อใช้ฟื้นฟูน้ำท่วม
นายวรวิทย์ จำปีรัตน์ ผู้อำนวยการสำนักงบประมาณ เปิดเผยว่า ที่ประชุมคณะรัฐมนตรีมีมติให้หัวหน้าส่วนราชการทุกกระทรวงไปเกลี่ยงบลงทุน งบดำเนินงานในปีงบประมาณ 2555 ออกมากระทรวงละ 10% เพื่อนำมาใช้เป็นงบประมาณในการฟื้นฟูเยียวยาน้ำท่วม
นอกจากนี้ครม.ยังอนุมัติให้ใช้งบกลางในรายการงบฉุกเฉินจำนวน 2,000 ล้านบาทมาใช้ในการป้องกันปัญหาน้ำท่วม ในส่วนที่ต้องเร่งดำเนินการอย่างรวดเร็ว ทั้งการ สร้างพนังกันน้ำ การอพยพประชาชน การขนส่ง การผันน้ำ เบี้ยเลี้ยงของเจ้าหน้าที่ การทำอาหาร เลี้ยงเจ้าหน้าที่และประชาชนที่มาช่วยเหลือ ชาวบ้าน 
นายกิตติรัตน์ ณ ระนอง รองนายกรัฐมนตรี และ รมว.พาณิชย์ กล่าวว่า ครม.ได้มีการพิจารณางบประมาณปี 2555 โดยยึดกรอบเดิม 2.33 ล้านล้านบาท การประมาณการรายได้อยู่ที่ 1.98 ล้านล้านบาท เป็นงบประมาณขาดดุล 3.5 แสนล้านบาท
อย่างไรก็ตาม ได้มีการปรับเปลี่ยนงบประมาณรายจ่าย จากงบประมาณทั้งสิ้น 8 แสนล้านบาท โดยให้ลดสัดส่วนงบลง 10% หรือประมาณ 8 หมื่นล้านบาท เพื่อนำเม็ดเงินในส่วนนี้ไปแก้ปัญหาและฟื้นฟูน้ำท่วม
นายกิตติรัตน์ กล่าวว่า อาจต้องตั้งงบประมาณกลางปี 2555 โดยต้องพิจารณาบนเงื่อนไขที่ว่ารัฐบาล เก็บรายได้สูงกว่าประมาณการณ์ รวมถึงความจำเป็นในการใช้เงินลงทุนเพื่อป้องกันปัญหาภัยพิบัติจากธรรมชาติในระยะยาว เพื่อให้สามารถรองรับสถานการณ์ได้ดีกว่านี้  
ด้านนายธีระชัย ภูวนาถนรานุบาล รมว.คลัง กล่าวว่า ในที่ประชุม ครม. น.ส.ยิ่งลักษณ์ ชินวัตร นายกรัฐมนตรี ได้กำชับให้แต่ละกระทรวงไปจัดสรร หรือเกลี่ยงบประมาณต่าง ๆ ที่อยู่ในโครงการที่ยังไม่จำเป็นต้องเร่งดำเนินการในขณะนี้ ให้แล้วเสร็จภายใน 2 วัน ซึ่งหากแต่ละกระทรวง หรือแต่ละหน่วยงานยังทำไม่เสร็จ ก็จะเป็นหน้าที่ของสำนักงบประมาณที่จะดำเนินการจัดสรรงบเอง เพื่อนำเงินไปแก้ปัญหาน้ำท่วมที่ส่งผลกระทบต่อประชาชนในขณะนี้ก่อน ส่วนโครงการอื่น ๆ ค่อยมาดูกันอีกทีว่าจะดำเนินการอย่างไรต่อไป
นายอารีพงศ์ ภู่ชอุ่ม ปลัดคลัง กล่าวว่า การเก็บรายได้ปีงบประมาณ 1.98 ล้านล้านบาท เชื่อว่าทำได้ตามเป้า โดยเป้ารายได้ดังกล่าวได้คิดการสูญเสียรายได้จากมาตรการบ้านหลังแรก และการลดภาษีนิติบุคคลไว้ที่เรียบร้อบแล้ว โดยเป้าหมายการเก็บรายได้ถือว่าเพิ่มสูงจากปีงบประมาณ 2554 ที่เก็บได้อยู่ที่ 1.88 ล้านล้านบาท ไม่มาก จึงไม่เป็นกังวลว่าจะทำไม่ได้ตามเป้า
ด้านนางเบญจา หลุยเจริญ อธิบดีกรมสรรพสามิต กล่าวว่า หลังจากที่ครบกำหนดลดภาษีสรรพสามิตน้ำมันดีเซลในเดือน ธ.ค. 2554 นี้ จะหารือกับรัฐบาลว่าจะมีนโยบายในเรื่องนี้อย่างไรต่อไป โดยต้องคำนึงถึงความเดือนร้อนของประชาชนเป็นหลัก ว่าควรปรับขึ้นภาษีน้ำมันดีเซลไปที่เดิมหรือไม่